Nyt tarkkana! Poliisi sai uudet virkamerkit tänään – näillä korteilla tunnistat oikeat viranomaiset

Poliisin uusi virkamerkki näyttää tältä. Merkki otettiin käyttöön tänään.

Jari Pietiläinen

Sisäministeriön ja valtionvarainministeriön alaisten turvallisuusviranomaisten käyttämät virkamerkit ja henkilökortit uudistuivat tänään.

Väestörekisterikeskus kilpailutti viime vuonna organisaatiokorttien tuottamiseen liittyvät palvelunsa ja osana tätä kilpailutusta myös Poliisin, Tullin, Rajavartiolaitoksen ja pelastusviranomaisen käyttämät organisaatiokortit.

VRK myöntää organisaatioiden ja yhteisöjen käyttöön tarkoitetut organisaatiokortit sekä varmenteet ja takaa organisaatioiden tietoturvallisen sähköisen asioinnin.

Uudistuksen myötä nämä turvatuotteet saavat muun muassa uudet yhtenäiset ulkoasut ja turvatekijät. Uudella ulkoasulla varustetut kortit on otettu käyttöön tänään. Korttien ulkoasu on suunniteltu yhdessä turvallisuusviranomaisten ja korttitoimittaja Idemian kanssa.

Käyttöönoton jälkeen turvallisuusviranomaisilla on käytössä toistaiseksi sekä uudella että vanhalla ulkoasulla tuotettuja kortteja. Jo myönnetyillä organisaatiokorteilla on viiden vuoden voimassaoloaika.